Video: Caster klop Ronaldo in sy eie uitdagingCaster Semenya. Argieffoto. Met die Covid-19-pandemie wat tot gevolg het dat sportsterre van reg oor die wêreld die sportveld vir die sitkamer moes verruil, sorg sosiale media dat die mededingingsfaktor so sterk soos altyd is. Cristiano Ronaldo, die sokker-superster van Portugal, het ’n maagspier-uitdaging aan ander atlete in die Nike Living Room Cup Challenge uitgereik. In die uitdaging moet jy jou tone so veel keer as moontlik binne 45 sekondes raak terwyl jy plat op die naat van jou rug lê. Cristiano Ronaldo hou nogal van maagspier-oefeninge. Foto: Facebook. Die Juventus-speler kon 142 repetisies in die toegelate tyd doen, maar Semenya het stof in sy oë geskop deur haar tone ’n verstommende 176 keer te raak. “Dankie Cristiano vir die uitdaging en jy het jou beste gedoen, maar ek kon 176 repetisies in die toegelate 45 sekondes doen. Nie te sleg vir ’n Sondag nie,” het sy op haar Instagram-rekening geskryf. Sokkerspelers soos Bruno Fernandes en Diogo Dalot het ook Ronaldo se uitdaging aanvaar, maar hulle kon hul tone onderskeidelik net 117 en 105 keer raak. Blaise Matuidi het 144 keer sy tone geraak, terwyl Portugal se Ruben Dias vir 150 repetisies gesorg het. A post shared by Caster Semenya (@castersemenya800m)